CELEX: 62017TN0298
Language: el
Date: 2017-05-11 00:00:00
Title: Υπόθεση T-298/17: Προσφυγή-αγωγή της 11ης Μαΐου 2017 — Iordachescu κ.λπ. κατά Κοινοβουλίου κ.λπ.

7.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/30
            
         Προσφυγή-αγωγή της 11ης Μαΐου 2017 — Iordachescu κ.λπ. κατά Κοινοβουλίου κ.λπ.
   (Υπόθεση T-298/17)
   (2017/C 256/36)
   Γλώσσα διαδικασίας: η ρουμανική
   
      Διάδικοι
   
   
      Προσφεύγοντες-ενάγοντες: Adrian Iordachescu (Βουκουρέστι, Ρουμανία), Florina Iordachescu (Βουκουρέστι), Mihaela Iordachescu (Βουκουρέστι), Cristinel Iordachescu (Βουκουρέστι) (εκπρόσωπος: A. Cuculis, δικηγόρος)
   
      Καθών-εναγόμενοι: Ευρωπαϊκό Κοινοβούλιο, Συμβούλιο της Ευρωπαϊκής Ένωσης, Ευρωπαϊκή Επιτροπή
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει μερικώς την οδηγία 2014/40/ΕΕ, το άρθρο 10 και τη βιβλιοθήκη εικόνων του παραρτήματος II σε σχέση κυρίως με το εικονόγραμμα του τμήματος WARNING 5 «Set 1 Image»·
            
         
               —
            
            
               επικουρικώς, να τροποποιήσει μερικώς την οδηγία 2014/40, το άρθρο 10 και το παράρτημα II που ενέκρινε η Ευρωπαϊκή Επιτροπή, λαμβανομένης υπόψη της απουσίας οποιασδήποτε παραπομπής στα πακέτα των τσιγάρων σε ενημερωτικό διαδικτυακό σύνδεσμο ή σε κάποιο «disclaimer» (δήλωση αποποίησης ευθύνης) σχετικά με τις φωτογραφίες που εμφανίζονται στα πακέτα τσιγάρων και να κρίνει ότι πρέπει να τοποθετηθεί σε όλα τα πακέτα τσιγάρων στην Ευρωπαϊκή Ένωση μια προειδοποίηση όσον αφορά τις εικόνες που εμφανίζονται στα πακέτα τσιγάρων, με ειδική παραπομπή σε διαδικτυακό σύνδεσμο όπου υπάρχει πρόσβαση σε πληροφορίες σε σχέση με τις εικόνες που εμφανίζονται στα πακέτα αυτά προς άρση οποιασδήποτε αμφιβολίας,
            
         
               —
            
            
               να τροποποιήσει τη μέθοδο με την οποία λαμβάνεται η συναίνεση των προσώπων που εμφανίζονται στα εν λόγω πακέτα τσιγάρων ώστε τα πρόσωπα που θα εμφανίζονται στα πακέτα τσιγάρων να συγκατατίθενται στη δημοσίευση του αληθινού τους ονόματος και των προσωπικών τους στοιχείων ιατρικού χαρακτήρα προκειμένου να αποφεύγεται η ασάφεια ως προς την ταυτότητά τους και να μη δημιουργείται οποιαδήποτε άλλη σύγχυση ως προς τα πρόσωπα που εμφανίζονται στα εν λόγω πακέτα τσιγάρων, τα δε προσωπικά τους στοιχεία και τα στοιχεία τους ιατρικού χαρακτήρα να αποτελούν αναπόσπαστο τμήμα του διαδικτυακού συνδέσμου στον οποίο θα παραπέμπονται τα πρόσωπα που θα θελήσουν να ενημερωθούν για την ταυτότητα/το ιστορικό των προσώπων που εμφανίζονται στα πακέτα τσιγάρων,
            
         
               —
            
            
               να υποχρεώσει αμφότερα τα θεσμικά όργανα, από κοινού με την Επιτροπή, να προσκομίσουν, αφενός, αντίγραφο της συγκατάθεσης σύμφωνο με αυτό που παρέσχε το πρόσωπο που εμφανίζεται στο σύνολο των εικόνων αριθμός 5, σειρά 1, χωρίς απόκρυψη των προσωπικών στοιχείων και, αφετέρου, τις εικόνες που αντιστοιχούν στην παρασχεθείσα συγκατάθεση ώστε να μπορέσει να διενεργηθεί πραγματογνωμοσύνη για τις φωτογραφίες στο πλαίσιο ποινικής διαδικασίας,
            
         
               —
            
            
               να υποχρεώσει τους καθών-εναγομένους να καταβάλουν το ποσό του 1 000 000 ευρώ ως χρηματική ικανοποίηση λόγω της ηθικής βλάβης την οποία υπέστησαν οι προσφεύγοντες-ενάγοντες από την εμφάνιση της επίμαχης εικόνας μετά από σχετικά σύντομη περίοδο από τον θάνατο του πατέρα τους και λόγω της ηθικής βλάβης που υπέστησαν οι ίδιοι από την απόκρυψη των πληροφοριών οι οποίες θα μπορούσαν να έχουν αποσαφηνίσει την κατάσταση του άνδρα που εμφανίζεται στα πακέτα των τσιγάρων, με αποτέλεσμα η ψυχική οδύνη της οικογένειας να διαρκέσει πολύ λιγότερο.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής, οι προσφεύγοντες-ενάγοντες προβάλλουν λόγο αντλούμενο από τα αποτελέσματα που παράγει η οδηγία 2014/40/ΕΕ στην καθημερινή τους ζωή λαμβανομένης υπόψη της αναστάτωσης που προκλήθηκε από την ομοιότητα του προσώπου που εμφανίζεται στα πακέτα των τσιγάρων με τον αποβιώσαντα πατέρα τους.